 Na AFP LUSAKA, Zambia RAIS mpya wa Zambia Hakainde Hichilema amesifiwa kwa kutumia ndege ya abiria na kuandamana na idadi ndogo ya watu katika Kongamano la Umoja wa Mataifa (UNGA) jijini New York, Amerika. Hichilema aliabiri ndege ya Qatar Airways na aliandamana na mawaziri wawili pekee. “Nimeanza kutekeleza ahadi nilizotoa kabla ya uchaguzi kwamba nitahakikisha kuwa rasilimali za nchi zinatumiwa kwa uadilifu. Nimeandamana na waziri wa Mashauri ya Kigeni Stanley Kakubo na Situmbeko Musokotwane,” akasema Rais Hichilema kabla ya kuondoka katika Uwanja wa Ndege wa Kimataifa wa Lusaka. Raia wa Zambia walimmiminia sifa Rais Hichilema kwa kutumia ndege ya abiria badala ya kutumia ndege ya kibinafsi. Rais wa Malawi Lazarus Chakwera, Julai 2021, alishutumiwa vikali alipoandamana na mke pamoja na watoto wake katika ziara rasmi nchini Uingereza. Tayari marais mbalimbali wamewasili jijini New York kwa ajili ya kongamano la UNGA. Miongoni mwa marais ambao wamewasili ni Samia Suluhu (Tanzania), Mokgweetsi Masisi (Botswana) na Muhammadu Buhari (Nigeria). Hiyo ni mara ya kwanza kwa Rais Suluhu na Rais Hichilema kuhudhuria kongamano la UNGA. Rais Hichilema alifaa kufanya mkutano wa faragha na kiongozi wa Amerika Rais Joe Biden lakini sasa atakutana na Naibu Rais Khamala Harris. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  